CELEX: 22008A1025(01)
Language: hr
Date: 2008-10-22 00:00:00
Title: Sporazum između Europske unije i Sjedinjenih Američkih Država o sudjelovanju Sjedinjenih Američkih Država u Misiji Europske unije za uspostavu vladavine prava na Kosovu, EULEX KOSOVO

18/Sv. 013
            
            
               HR
            
            
               Službeni list Europske unije
            
            
               120
            
         22008A1025(01)
   
               L 282/33
            
            
               SLUŽBENI LIST EUROPSKE UNIJE
            
            
               22.10.2008.
            
         PRIJEVOD
   
      SPORAZUM
   
   između Europske unije i Sjedinjenih Američkih Država o sudjelovanju Sjedinjenih Američkih Država u Misiji Europske unije za uspostavu vladavine prava na Kosovu, EULEX KOSOVO
   EUROPSKA UNIJA (EU ILI EUROPSKA UNIJA),
   s jedne strane, i
   SJEDINJENE AMERIČKE DRŽAVE (SJEDINJENE DRŽAVE),
   s druge strane,
   dalje u tekstu „stranke”,
   UZIMAJUĆI U OBZIR:
   
               —
            
            
               zajedničku želju Europske unije i Sjedinjenih Država da tijesno surađuju u podupiranju razvoja demokratskih standarda na Kosovu, a posebno onih koji se odnose na vladavinu prava,
            
         
               —
            
            
               da je Vijeće Europske unije donijelo Zajedničku akciju 2008/124/ZVSP od 4. veljače 2008. o Misiji Europske unije za uspostavu vladavine prava na Kosovu, EULEX KOSOVO (dalje u tekstu EULEX KOSOVO),
            
         
               —
            
            
               poziv upućen Sjedinjenim Državama od 18. veljače 2008. da sudjeluju u o Misiji Europske unije za uspostavu vladavine prava na Kosovu, EULEX KOSOVO,
            
         
               —
            
            
               uspješan dovršetak procesa formiranja snaga i preporuku zapovjednika civilne operacije i Odbora za civilne aspekte upravljanja krizom da se odobri sudjelovanje Sjedinjenih Država u operaciji pod vodstvom EU-a,
            
         
               —
            
            
               Odluku EULEX/2/2008 od 22. travnja 2008. Političkog i sigurnosnog odbora, kojom se prihvaća doprinos Sjedinjenih Država Misiji EULEX KOSOVO,
            
         SPORAZUMJELI SU SE:
   Članak 1.
   Sudjelovanje u operaciji
   1.   Sjedinjene Države se pridružuju Zajedničkoj akciji 2008/124/ZVSP o Misiji uspostave vladavine prava Europske unije na Kosovu, EULEX KOSOVO kao i svakoj drugoj Zajedničkoj akciji ili Odluci kojom Vijeće Europske unije odluči produljiti EULEX KOSOVO, u skladu s odredbama ovog Sporazuma i svih provedbenih dogovora.
   2.   Doprinos Sjedinjenih Država EULEX-u KOSOVO ne dovodi u pitanje autonomiju Europske unije u donošenju odluka. Odbor doprinositelja, sastavljen od država članica EU-a, Sjedinjenih Država i ostalih država koje nisu članice EU-a, a sudjeluju u Misiji EULEX KOSOVO, igra ključnu ulogu u svakodnevnom upravljanju Misijom; Politički i sigurnosni odbor, koji vrši politički nadzor i strateško usmjeravanje Misije EULEX KOSOVO, uzima u obzir stavove Odbora.
   3.   Sjedinjene Države osiguravaju da osobe koje stavi na raspolaganje kao dio svoga doprinosa Misiji EULEX KOSOVO (dalje u tekstu upućeno osoblje) obavljaju svoju Misiju u skladu s:
   
               —
            
            
               Zajedničkom akcijom 2008/124/ZVSP i mogućim kasnijim izmjenama,
            
         
               —
            
            
               Operativnim planom Misije EULEX KOSOVO,
            
         
               —
            
            
               mogućim provedbenim dogovorima, i
            
         
               —
            
            
               ovim Sporazumom.
            
         4.   Sjedinjene Države osiguravaju da upućeno osoblje vrši svoje dužnosti i ponaša se na način kojim se daje puna potpora ciljevima i interesima Misije EULEX KOSOVO.
   5.   Sjedinjene Države pravodobno obavješćuju zapovjednika civilnih operacija i voditelja Misije EULEX KOSOVO (dalje u tekstu voditelj Misije) o svakoj izmjeni svoga doprinosa Misiji EULEX KOSOVO. Sudjelovanje Sjedinjenih Država u okviru ovog Sporazuma u Misiji EULEX KOSOVO ovisi o raspoloživosti odgovarajućih financijskih sredstava.
   6.   Nadležno zdravstveno tijelo Sjedinjenih Država, nakon liječničkih pretraga i potrebnoga cijepljenja, potvrđuje da je upućeno osoblje zdravstveno spremno za svoju dužnost. Osoblje upućeno u Misiju EULEX KOSOVO ima presliku te potvrde.
   Članak 2.
   Status osoblja
   1.   Status upućenoga osoblja koje služi na Kosovu uređuje se člankom 10. stavkom 1. Zajedničke akcije 2008/124/ZVSP; takvo osoblje uživa povlastice i imunitete priznate na osnovi relevantnih dokumenata UN-a, uključujući i RVSUN 1244, relevantne propise prava koje se primjenjuje na Kosovu i ostale važeće dokumente i korespondenciju.
   2.   Status upućenoga osoblja koje služi na Kosovu u zapovjedništvima ili zapovjednim elementima smještenima izvan Kosova uređuje se dogovorima između zapovjedništava i zapovjednih elemenata i Sjedinjenih Država.
   3.   Sjedinjene Države imaju isključivu pravnu nadležnost nad upućenim osobljem u mjeri koju im to dopuštaju vlastiti zakoni i propisi i ne dovodeći u pitanje odredbe o statusu osoblja iz stavka 1.
   4.   Sjedinjene Države su odgovorne za sva potraživanja nastala iz njihova sudjelovanja u Misiji EULEX KOSOVO, koja dolaze od ili su povezana s upućenim osobljem. Sjedinjene Države su odgovorne, prema vlastitom nahođenju, za pokretanje svakoga postupka, naročito zakonskog ili disciplinskog, protiv bilo kojeg člana svoga osoblja, u skladu s vlastitim zakonima i propisima.
   5.   Sjedinjene Države donose izjavu u pogledu odricanja od svakoga potraživanja u odnosu na bilo koju državu koja sudjeluje u Misiji EULEX KOSOVO, a to čini potpisivanjem ovog Sporazuma.
   6.   Države članice Europske unije donose izjavu u pogledu odricanja od svakoga potraživanja povezanoga sa sudjelovanjem Sjedinjenih Država u Misiji EULEX KOSOVO, a to čine potpisivanjem ovog Sporazuma.
   Članak 3.
   Tajni podaci
   Sporazum između Europske unije i vlade Sjedinjenih Američkih Država o sigurnosti tajnih podataka, sastavljen u Washingtonu 30. travnja 2007., primjenjuje se u okviru Misije EULEX KOSOVO.
   Članak 4.
   Zapovjedni lanac
   1.   Zapovjednik civilnih operacija vrši zapovjedništvo i nadzor nad EULEX-om KOSOVO na strateškoj razini. Voditelj Misije preuzima odgovornost i obavlja zapovjedništvo i nadzor nad Misijom EULEX KOSOVO na terenu.
   2.   Voditelj Misije zapovijeda i nadzire upućeno osoblje, timove i jedinice iz država koje daju doprinos, u skladu s rasporedom zapovjednika civilnih operacije te snosi upravnu i logističku odgovornost, uključujući i onu nad imovinom, izvorima i podacima koji su na raspolaganju Misiji EULEX KOSOVO.
   3.   Sjedinjene Države imaju jednaka prava i obveze u stvarima svakodnevnoga upravljanja operacijom kao i države članice Europske unije koje u operaciji sudjeluju u skladu s pravnim instrumentima iz članka 1. stavka 1.
   4.   Voditelj Misije je odgovoran za disciplinski nadzor nad osobljem Misije EULEX KOSOVO. Svaki disciplinski postupak spada u odgovornost Sjedinjenih Država.
   5.   Sjedinjene Države imenuju voditelja nacionalnoga kontingenta (VNK) da predstavlja nacionalni kontingent u okviru Misije EULEX KOSOVO. VNK izvještava voditelja Misije o nacionalnim pitanjima i odgovoran je za svakodnevnu disciplinu kontingenta.
   6.   Europska unija, nakon savjetovanja sa Sjedinjenim Državama, donosi odluku o završetku operacije, pod uvjetom da Sjedinjene Države na dan te odluke još uvijek daju doprinos Misiji EULEX KOSOVO.
   Članak 5.
   Financijski aspekti
   Sjedinjene Države snose troškove povezane sa svojim sudjelovanjem u operaciji, kako je to utvrđeno člankom 9. stavkom 4. Zajedničke akcije 2008/124/ZVSP, osim troškova koji se pokrivaju iz zajedničkih sredstava, kako je to utvrđeno operativnim proračunom Misije.
   Članak 6.
   Provedbeni dogovori Sporazuma
   Sve potrebne tehničke i upravne dogovore zasnovane na provedbi ovog Sporazuma sklapaju glavni tajnik Vijeća Europske unije/visoki predstavnik za zajedničku vanjsku i sigurnosnu politiku i odgovarajuća tijela Sjedinjenih Država.
   Članak 7.
   Rješavanje sporova
   Sporove vezane za tumačenje ili primjenu ovog Sporazuma stranke rješavaju diplomatskim sredstvima.
   Članak 8.
   Stupanje na snagu
   1.   Ovaj Sporazum stupa na snagu na dan potpisivanja i ostaje na snazi do njegova otkazivanja.
   2.   Svaka stranka Sporazum može otkazati, dajući drugoj stranci u pisanom obliku dvomjesečni rok.
   
      Sastavljeno u Bruxellesu u dva primjerka na engleskom jeziku dana 22. listopada 2008.
      
         
            Za Europsku uniju
         
      
      
         
            Za Sjedinjene Američke Države
         
      
   
   PRILOG
   
      IZJAVE
   
   
      iz članka 2. stavaka 5. i 6.
   
   
      Izjava država članica EU-a
   
   „Države članice EU-a u primjeni Zajedničke akcije EU-a 2008/124/ZVSP od 4. veljače 2008. o Misiji uspostave vladavine prava Europske unije na Kosovu, EULEX KOSOVO nastoje, ako im to dopuštaju njihovi unutarnji pravni sustavi, odreći se, koliko god je to moguće, od potraživanja u odnosu na Sjedinjene Države koja su vezana za ozljedu, smrt njihova osoblja ili štetu ili gubitak bilo koje imovine u njihovu vlasništvu i korištenu od strane Misije EULEX KOSOVO, ako su takva ozljeda, smrt, šteta ili gubitak:
   
               —
            
            
               prouzročeni od strane osoblja Sjedinjenih Država u vršenju njegovih dužnosti povezanih s EULEX-om KOSOVO, osim u slučaju velikoga nemara ili svojevoljne zloporabe,
            
         
               —
            
            
               nastali uporabom bilo kojeg sredstva u vlasništvu Sjedinjenih država, pod uvjetom da je uporaba tih sredstava povezana s operacijom i osim u slučaju velikoga nemara ili svojevoljne zloporabe od strane osoblja Misije EULEX KOSOVO iz Sjedinjenih Država prilikom uporabe istih sredstava.”
            
         
      Izjava Sjedinjenih Država
   
   „Kao sudionice Misije uspostave vladavine prava Europske unije na Kosovu, osnovane Zajedničkom akcijom EU-a 2008/124/ZVSP od 4. veljače 2008., Sjedinjene Države nastoje, ako im to dopušta njihov pravni sustav, odreći se, u mjeri u kojoj je to moguće, od potraživanja u odnosu na bilo koju drugu državu koja sudjeluje u Misiji EULEX KOSOVO, koja su vezana za ozljedu, smrt njihova osoblja ili štetu ili gubitak bilo koje imovine u njezinu vlasništvu i korištenu od strane Misije EULEX KOSOVO, ako su takva ozljeda, smrt, šteta ili gubitak:
   
               —
            
            
               prouzročeni od strane osoblja u vršenju njegovih dužnosti povezanih s EULEX-om KOSOVO, osim u slučaju velikoga nemara ili svojevoljne zloporabe,
            
         
               —
            
            
               nastali uporabom sredstva u vlasništvu država koje sudjeluju u Misiji EULEX KOSOVO, pod uvjetom da je uporaba tih sredstava povezana s operacijom i osim u slučaju velikoga nemara ili svojevoljne zloporabe od strane osoblja Misije EULEX KOSOVO prilikom uporabe istih sredstava.”